5.3.

Az új B.2. (az egységes dokumentum 3.2. pontja) és F.2. alszakaszban („A termék sajátos jellemzőire vonatkozó információk”) (az egységes dokumentum 5. pontja) a „likopin” és a „színárnyalat világossága” paraméterek tartalma kiigazításra került, a „C-vitamin” paramétert pedig felváltotta az „E-vitamin (α-tokoferol)”. – A „Redondo Liso” [kerek sima] kereskedelmi típusnál: A „színárnyalat világossága (L): 42 és 46,5 között” jellemző helyébe „színárnyalat világossága (L): ≥ 35” lép. Az „E paradicsomtípus C-vitamin-tartalma 153–195 mg/100 g nedves tömeg” szöveg helyébe „E paradicsomtípus E-vitamin-tartalma (α-tokoferol-tartalma) ≥ 0,40 mg/100 g nedves tömeg” lép. „A teljes likopintartalom 21 és 25,8 mg/100 g száraz tömeg között változik” szöveg helyébe „a teljes likopintartalom ≥ 26 mg/100 g száraz tömeg” lép. – A „Tomate Cereza (incluido cóctel)” [cseresznyeparadicsom, beleértve a „koktél” fajtát] kereskedelmi típusnál: A „színárnyalat világossága (L): 38 és 40 között” jellemző helyébe „színárnyalat világossága (L): ≥ 35” lép. Az „E paradicsomtípus C-vitamin-tartalma 62–102 mg/100 g nedves tömeg” szöveg helyébe „E paradicsomtípus E-vitamin-tartalma (α-tokoferol-tartalma) ≥ 0,30 mg/100 g nedves tömeg” lép. „A teljes likopintartalom 31,6 és 38,4 mg/100 g száraz tömeg között változik” szöveg helyébe „a teljes likopintartalom ≥ 26 mg/100 g száraz tömeg” lép. – Az „Asurcado” [bordázott] kereskedelmi típusnál: A „színárnyalat világossága (L): 38 és 40 között” jellemző helyébe „színárnyalat világossága (L): ≥ 35” lép. Az „E paradicsomtípus C-vitamin-tartalma 130–155 mg/100 g nedves tömeg” szöveg helyébe „E paradicsomtípus E-vitamin-tartalma (α-tokoferol-tartalma) ≥ 0,31 mg/100 g nedves tömeg” lép. „A teljes likopintartalom 35,4 és 44 mg/100 g száraz tömeg között változik” szöveg helyébe „a teljes likopintartalom ≥ 26 mg/100 g száraz tömeg” lép. – Az „Oblongo o Alargado” [hosszúkás vagy megnyúlt] kereskedelmi típusnál: A „színárnyalat világossága (L): 38 és 40 között” jellemző helyébe „színárnyalat világossága (L): ≥ 35” lép. Az „E paradicsomtípus C-vitamin-tartalma 142–186 mg/100 g nedves tömeg” szöveg helyébe „E paradicsomtípus E-vitamin-tartalma (α-tokoferol-tartalma) ≥ 0,31 mg/100 g nedves tömeg” lép. „A teljes likopintartalom 10,8 és 13,2 mg/100 g száraz tömeg között változik” szöveg helyébe „a teljes likopintartalom ≥ 26 mg/100 g száraz tömeg” lép. Indokolás: Az Almeríai Egyetem Nyolc paradicsomfajta (Lycopersicon esculentum) tápanyag-összetétele és antioxidáns aktivitása címmel 2009-ben közzétett tanulmánya alapján súlyos problémákra derült fény a termékleírásban foglalt követelmények OFJ általi teljesítése terén. E túlzottan szigorú követelmények olyan optimális feltételek között végzett mintavételen és elemzésen alapulnak, amelyeket a normál termesztési és értékesítési gyakorlatok során nagyon nehéz reprodukálni. Először is gyakorlatilag lehetetlen teljesíteni a C-vitamin előírt szintjét olyan érési állapot mellett, amelyet a termékleírás szerint a paradicsomnak a betakarítás idejére el kell érnie, hiszen a C-vitamin szintje a paradicsom érésével párhuzamosan csökken. A termékleírás a likopin szintjét és a színárnyalat világosságát is messze a földrajzi területen szokásosan elért értékek felett rögzíti. A likopin és a világosság esetében – a kért módosításnak megfelelően – kiigazított szintek azonban az alábbiak szerint még így is meghaladják a földrajzi területen kívüli ugyanilyen paradicsomfajtákra jellemző szinteket. A világosság és a likopin termékleírásban előírt legnagyobb értékei azért kerültek törlésre, mert semmi nem indokolja e magas határértékeket, hiszen a nagyobb értékek erősítik a paradicsom azon jellemzőit, amelyek alapján a fogyasztók pozitívan értékelik a termés minőségét és frissességét. A fenti okok miatt azonban mindkét paraméter esetében enyhültek a követelmények. A két paraméter értékeinek javasolt csökkentése nem eredményezi a tipikus minőségi jellemzők jelentős változását, sem pedig az érzékszervi jellemzők módosulását. Az OFJ területén kívüli paradicsomnál a világosság értékei leggyakrabban 25 és 28 közé esnek; ezeket minden esetben meghaladják a szóban forgó kereskedelmi típusok. Az OFJ-vel ellátott paradicsomnál a világosság előírt legkisebb értéke 35. A C-vitamin helyébe az E-vitamin-tartalom (α-tokoferol-tartalom) lépett, mivel a paradicsom C-vitamin-tartalma az érési szakasztól függően nagy ingadozásokat mutat. A beszámolók szerint a kevésbé érett paradicsomnál nagyon magas a kezdeti C-vitamin-tartalom, ám ez a paradicsom eltarthatóságának utolsó szakaszaiban 28 mg/100 g nedves tömeg értékre csökken (Valle and Rodríguez, 2011). E nagy szórás miatt a C-vitamin nem tekinthető jó indikátornak a bizonyos területről származó paradicsom minőségét illetően. A paradicsom érésével párhuzamosan egyre stabilabbá válnak a tokoferolvegyületek. E vegyületek koncentrációjának az érés előrehaladtával bekövetkező kisebb (7,7–11,6 µg/1 g nedves tömeg) változásait figyelték meg (Quadrana et al., 2013). Emellett antioxidáns képességüket tekintve a C-vitamin és a tokoferolok egymással felcserélhetők; régóta ismert tény, hogy ez a két vegyülettípus antioxidáns szinergiát és együttműködést mutat (Niki et al., 1987). A tokoferolok ezért megfelelő indikátorai a paradicsom jótékony egészségügyi tulajdonságainak, és tekintetben hatékonyabban használhatók a C-vitamin helyett. A paradicsomfajták tokoferoltartalmát olyan tényezők befolyásolják, mint az öntözővíz sótartalma, a tápoldatban lévő kálium mennyisége, a kérdéses genetikai változat és a területre jellemző egyedi környezeti viszonyok (napsütés, hőmérséklet és páratartalom). A „Tomate La Cañada” tokoferoltartalma meghaladja a földrajzi területen kívüli hasonló típusú paradicsomokra jellemző átlagot. Különösen igaz ez az α-tokoferol esetében, amely E-vitamin aktivitással rendelkezik és táplálkozási szempontból ezért a legjelentősebb tokoferolvegyületnek számít. A tokoferol szintézisét és a magas tokoferolszinteket a nagy elektromos vezetőképesség által előidézett ozmotikus sóstressz is stimulálja. A „Tomate La Cañada” átlagos α-tokoferol értéke jellemzően 0,56–0,72 mg/100 g nedves tömeg, az adott kereskedelmi típustól függően, míg az OFJ területén kívüli paradicsomnál leggyakrabban előforduló értékek nagysága ≥ 0,14 mg/100 g nedves tömeg. Az OFJ-vel ellátott paradicsom esetében ezért az α-tokoferolhoz rögzített legkisebb érték 0,30 mg/100 g nedves tömeg. A színárnyalat nagy világossága a termés jelentős keménységéből adódik. Azt is figyelembe kell venni, hogy e paraméter értéke az érettségtől függ; a kevésbé érett paradicsomnál nagyobb a világosság értéke. Kivételt képez azonban az a paradicsom, amely már elkezdett pirosodni, magas likopintartalmú, nagy világosság értékeket mutat és sok α-tokoferolt tartalmaz.